GUNKUL วิ่งต่อ 2% รับแผน 5 ปีโกยรายได้ 2 หมื่นลบ. โบรกฯเคาะเป้าใหม่ 4.50 บ.
GUNKUL วิ่งต่อ 2% รับแผน 5 ปีโกยรายได้ 2 หมื่นลบ. โบรกฯเคาะเป้าใหม่ 4.50 บ.
5 เม.ย. 2564

ผู้สื่อข่าวรายงานว่า ราคาหุ้น บริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 10.25 น. อยู่ที่ระดับ 4.04 บาท บวก 0.08 บาท หรือ 2.02% สูงสุดที่ระดับ 4.10 บาท ต่ำสุดที่ระดับ 4 บาท ด้วยมูลค่าการซื้อขาย 1.08 พันล้านบาท

โดยปัจจัยที่ส่งผลให้ราคาหุ้นปรับตัวเพิ่มขึ้นวันนี้ คาดมาจากการรายงานข่าว นายสมบูรณ์ เอื้ออัชฌาสัย ประธานเจ้าหน้าที่บริหาร GUNKUL เปิดเผยว่า บริษัทวางเป้าหมาย 5 ปีจากนี้ (ปี 2569) จะมีรายได้ประมาณ 20,000 ล้านบาท จากการขยายธุรกิจ ทั้งธุรกิจผลิตและจำหน่ายไฟฟ้าจากพลังงานทดแทนทั้งในประเทศและต่างประเทศ, ธุรกิจรับเหมาก่อสร้าง (EPC), ธุรกิจเทรดดิ้ง และธุรกิจกลยุทธ์การลงทุนและนวัตกรรม คาดจะช่วยเพิ่มมาร์เก็ตแคปเป็น 60,000 ล้านบาท จากปัจจุบันประมาณ 38,000-40,000 ล้านบาท และคาดจะทำให้บริษัทสามารถเข้าคำนวณในดัชนี SET50 ได้
สำหรับผลประกอบการในไตรมาส 1/2564 มีแนวโน้มเติบโตเมื่อเทียบกับช่วงเดียวกันของปีก่อน โดยจะรับรู้รายได้จากการขายไฟฟ้าเพิ่มขึ้น หลังโครงการโรงไฟฟ้าพลังงานลม ขนาดกำลังการผลิต 170 เมกะวัตต์ (MW) ผลิตไฟฟ้าได้ดีขึ้นตามกระแสลมที่แรงในช่วง 2 เดือนแรก (ม.ค.-ก.พ. 2564) โดยเฉพาะเดือน ม.ค. 2564 เดือนเดียวก็ดีกว่าทั้งไตรมาสของปีก่อนแล้ว ทั้งนี้บริษัทได้มีการผลิตไฟฟ้าเข้าระบบเชิงพาณิชย์ (COD) ทั้งโรงไฟฟ้าพลังงานลมและพลังงานแสงอาทิตย์แล้วกว่า 600 เมกะวัตต์
ด้านธุรกิจรับเหมาก่อสร้าง ปัจจุบันบริษัทมีมูลค่างานในมือ (Backlog) 8,000 ล้านบาท คาดว่าจะทยอยรับรู้รายได้ในปี 2564 ประมาณ 3,000-4,000 ล้านบาท ส่วนที่เหลือจะสามารถรับรู้ในปีถัดไป นอกจากนี้ยังมีแผนประมูลงานใหม่มูลค่าราว 30,000 ล้านบาท โดยคาดหวังจะได้งานประมาณ 10% หรือ 3,000 ล้านบาท
ส่วนความคืบหน้าในการลงทุนธุรกิจกัญชง ปัจจุบันอยู่ระหว่างรอใบอนุญาตเพาะปลูกกัญชง ซึ่งบริษัทมีที่ดินบริเวณโครงการโรงไฟฟ้าพลังงานลมที่สามารถปลูกได้ ด้วยความพร้อมในส่วนของที่ดินที่มีประมาณ 3,000 ไร่ ยังจะมีต้นทุนในส่วนของไฟฟ้าที่ถูกกว่า จากการที่มีการผลิตไฟฟ้าเอง คาดจะสามารถเริ่มปลูกได้ประมาณไตรมาส 3/2564 นอกจากนี้ยังมีแผนจะสร้างโรงงานสกัดกัญชงเพื่อนำมาพัฒนาผลิตภัณฑ์ต่าง ๆ ออกจำหน่ายทั้งในประเทศและต่างประเทศ
ขณะเดียวกัน บริษัทยังมีแผนนำบริษัท ฟิวเจอร์ อีเล็คทริคอล คอนโทรล จำกัด (FEC) ซึ่งเป็นบริษัทในเครือ GUNKUL ที่ดำเนินธุรกิจ EPC เข้าจดทะเบียนในตลาดหลักทรัพย์ฯ โดยคาดว่าจะแต่งตั้งที่ปรึกษาทางการเงิน (FA) ได้ในช่วงครึ่งปีหลังของปีนี้
บริษัทหลักทรัพย์ เคทีบีเอสที จำกัด (มหาชน) ประเมินว่า ขณะนี้แนะนำ “ซื้อ” หุ้น GUNKUL ราคาเป้าหมาย 4.50 บาทต่อหุ้น โดยปรับเป้าขึ้นเพื่อสะท้อนมูลค่าเพิ่มอีก 1.28 บาทต่อหุ้น จากธุรกิจกัญชงในระยะยาว ทั้งนี้มีมุมมองเป็นบวกมากขึ้น โดยประเด็นสำคัญคือเรื่องธุรกิจกัญชง บริษัทเตรียมปลูกกัญชงระดับ premium (ให้สาร CBD 18%) เฟสแรกบนพื้นที่ 200 ไร่ เพื่อผลิตสาร CBD ราว 12 ตันต่อปี ในระบบปิดและกึ่งปิด หากเฟสแรกสำเร็จก็พร้อมที่จะขยายบนพื้นที่ที่มีความพร้อมอีกกว่า 3,000 ไร่
ทั้งนี้ ปัจจุบันอยู่ระหว่างขอใบอนุญาตที่เกี่ยวข้องเพื่อทำธุรกิจต้นน้ำ-กลางน้ำ โดยอยู่ระหว่างยื่นขออนุญาตการปลูกและเตรียมยื่นขอจัดตั้งโรงงาน คาดแล้วเสร็จในไตรมาส 3/2564 เพื่อปลูกและจำหน่ายก่อน จากนั้นจึงยื่นขอใบอนุญาตทำโรงงานสกัดควบคู่กันไป คาดจะเริ่มสกัดได้ทันปลายปี 2564 โดยตอนนี้ผู้บริหารแจ้งว่าได้มีการเจรจาเพื่อหาตลาดและลูกค้ารองรับสินค้ามาซักระยะแล้ว คาดสามารถเซ็น MOU (บันทึกความเข้าใจ) และแจ้งรายชื่อพันธมิตร (พาร์ตเนอร์) ได้เร็ว ๆ นี้